KIRJALLINEN KYSYMYS E-1918/02

esittäjä(t): Ilda Figueiredo (GUE/NGL) komissiolle

(3. heinäkuuta 2002)

Aihe: Eurooppa-talot

Eurooppa-talojen kansainväliseen liittoon kuuluu useita sellaisia yhdistyksiä, myös portugalilaisia, joilla on melkoinen kokemus yhteisön asioita koskevien tiedotus- ja keskustelutilaisuuksien järjestämisestä.

Portugalin Eurooppa-talojen vastuuhenkilöt ovat kertoneet, että heidän on ollut vaikea saada rahoitusta toimintaansa, koska komission asiasta vastaavat yksiköt arvioivat esitettyjä ehdotuksia liian kauan ja vastaukset tulevat myöhään, mikä estää käytännössä aloitteiden toteuttamisen ja johtaa hankkeiden lykkääntymiseen.

1. Miten komissio suhtautuu Eurooppa-talojen kansainvälisen liiton käynnistämiin hankkeisiin? Onko komissiolla asiaa koskevat menettelyohjeet?

2. Mikä on Eurooppa-talojen tehtävä tulevassa komission tiedotuspolitiikassa?

Romano Prodin komission puolesta antama vastaus

(31. heinäkuuta 2002)

Komission mielestä on erittäin tärkeää, että yhteisön toimielimet pyrkivät takaamaan luotettavan, objektiivisen ja tehokkaan tiedotus- ja viestintäpolitiikan, joka vastaa kansalaisten todellisiin tarpeisiin. Tässä mielessä itsenäiset verkostot, kuten Eurooppa-talojen kansainvälinen liitto (FIME), edistävät varmasti selkeän ja ymmärrettävän tiedon jakamista kansalaisille, mistä on osoituksena FIME:n ja komission monivuotinen yhteistyö.

Tämän vuoksi komissio tarkastelee erityisellä mielenkiinnolla FIME:n pääsihteeristön vuosittain budjettikohdan B3-301 Tiedotustoimipisteet perusteella ehdottamia hankkeita, ja yhteisenä tavoitteena tässä on moitteeton yhteisön varainhoito. Sen jälkeen kun valitut hankkeet on hyväksytty, niistä tehdään komission ja FIME:n pääsihteeristön välinen sopimus. FIME:n pääsihteeristön tehtävänä on koota jäsenjärjestöjensä hankkeet yhteen ja toimittaa ne ryhmiin jaoteltuina komissiolle. Komissio myöntää vuosittain FIME:n pääsihteeristölle toimintatukea tämän tehtävän suorittamista varten.

Komissiolla ei sen sijaan ole sopimukseen perustuvia suhteita yksittäisiin Eurooppa-taloihin.

Komissio on äskettäin laatinut tiedonannon unionin tiedotus- ja viestintäpolitiikasta An information and communication strategy for the European Union(1), joka julkaistiin 2. heinäkuuta 2002. Tässä tiedonannossa osoitetaan tarve määritellä uusi toimintakehys komission perustamille tiedotustoimipisteille, jotta niiden asemaa voitaisiin hyödyntää paremmin uuden strategian yhteydessä ja voitaisiin valmistella niiden ulottamista tuleviin jäsenvaltioihin.

Tiedonannossa korostetaan, että komission uudessa toimintakehyksessä olisi otettava huomioon komission kanssa yhteistyössä toimivien muiden tiedottajien, kuten itsenäisten tiedotusverkostojen, mahdollisuudet.

Tietyillä Eurooppa-taloilla on ollut vaikeuksia saada toiminnalleen rahoitusta. Komissio tarkastelee FIME:n pääsihteeristön esittämiin ryhmiin kuuluvia hankkeita ja päättää sen jälkeen niiden rahoituskelpoisuudesta. FIME on vastustanut komission päätöksiä olla hyväksymättä ryhmiin kuuluvia hankkeita. Järjestö on esittänyt vastaväitteitä ja toimittanut lisätietoja. Tästä on väistämättä aiheutunut viiveitä. Koska rahoituskelpoisten hankkeiden määrästä ryhmää kohti ei ole päästy yksimielisyyteen, maksusitoumuksia ei ole voitu tehdä ryhmäkohtaisesti, sopimuksia ei ole voitu allekirjoittaa eikä näin olen maksaa ennakkoja. On selvää, että tilanne vaikuttaa Eurooppa-talojen, esim. Portugalin Eurooppa-talon, suunnitteleman toiminnan toteuttamisaikatauluun.

Komissio tuntee tilanteen ja on siitä pahoillaan. Toisaalta komissio ei myöskään voi jättää huomiotta budjettivallan sille uskomaa vastuuta määrärahojen moitteettomasta hallinnosta. Nyt pyritäänkin löytämään ratkaisu, jolla komission vastuu voidaan sovittaa yhteen FIME:n ja sen jäsenten ohjelmatyön kanssa.

(1) KOM(2002) 350 lopullinen.